Video: Leerder jaag klasmaats met vuurwapenDie seun het met ‘n vuurwapen agter die ander leerder aangehardloop (Foto: Skermskoot) Die polisie in Wolmaransstad, Noordwes, het ’n ondersoek van stapel gestuur ná ŉ voorval van beweerde aanranding wat op twee video’s opgeneem en wyd op sosiale media versprei word. Die voorval het Woensdag buite ’n skool in Krugerstraat, Wolmaransstad, afgespeel. In die een video kan gesien word hoe die betrokke leerder ’n ander leerder met ’n item – wat soos ’n metaalstaaf lyk – slaan. Die leerder hardloop daarna met ’n vuurwapen in die hand agter die leerder wat aangerand is, aan. ’n Groep leerders hardloop dan gillend saam met die leerder wat met die vuurwapen gejaag word. Volgens brig. Sabata Mokgwabone, polisiewoordvoerder, het die seun die vuurwapen na bewering by sy pa gekry. Geen skoot is tydens die voorval afgevuur nie. In die tweede video is dit duidelik hoe die leerder, wat met die vuurwapen gehardloop het, en sy pa die ander leerder – wat in die eerste video aangerand is – slaan. In die video kan gesien word hoe die pa die leerder aan die kraag vashou en teen ’n heining vasdruk. Mokgwabone sê twee sake van aanranding met die doel om ernstig te beseer en nog ŉ saak van aanranding is aanhangig gemaak. ’n Saak, geopen vir die oortreding van artikel 120(10)(a) van die Wet op Vuurwapenbeheer, 2000 (Wet no. 60 van 2000), word ook ondersoek. “Die polisie het beslag gelê op die vuurwapen wat die kind in sy besit gehad het,” sê Mokgwabone. “Die motief vir die voorval is nog nie vasgestel nie en niemand is in hierdie stadium in hegtenis geneem nie.” pic.twitter.com/9b8FCDP4os — Sisi (@Rise_Mororiseng) September 7, 2022 Yhoooooooooooooo pic.twitter.com/2KE8NdzcKO — Sisi (@Rise_Mororiseng) September 7, 2022